b'\n_START_ARTICLE_\nRaketoplan Columbia\n_START_PARAGRAPH_\nRaketoplan Columbia je bil prvi pravi NASIN raketoplan, z uradno oznako OV-102. Ime je dobil po istoimenski ladji, ki je pod poveljstvom Roberta Grayja raziskovala Tihi ocean in kot prva ameri\xc5\xa1ka ladja obplula svet. Columbia se je imenoval tudi komandni modul odprave Apollo 11._NEWLINE_Columbia je poletela na prvo odpravo aprila 1981. V nedeljo, 2. februarja 2003, zjutraj je ob koncu 28. misije raketoplan do\xc5\xbeivel nesre\xc4\x8do, v kateri je umrlo vseh 7 \xc4\x8dlanov posadke. 16 minut pred pristankom na stezi opori\xc5\xa1\xc4\x8da Cape Canaveral na Floridi je ob vstopu v atmosfero kontrolni center izgubil radijsko zvezo s posadko. Video posnetki so pokazali, da je raketoplan v ognju razpadel na vi\xc5\xa1ini okoli 63\xc2\xa0km nad Teksasom. V kasnej\xc5\xa1i preiskavi so ugotovili, da je bil vzrok nesre\xc4\x8de kos izolacije rezervoarja za gorivo nosilne rakete, ki je odpadel ob vzletu 16 dni prej in po\xc5\xa1kodoval sprednji rob krila._NEWLINE_Med posadko, ki je zaklju\xc4\x8devala 16-dnevno odpravo, sta bili dve \xc5\xbeenski in prvi Izraelec v zgodovini vesoljskih poletov. To je do danes najve\xc4\x8dja Nasina katastrofa po eksploziji raketoplana Challenger leta 1986, ko je prav tako umrlo vseh sedem \xc4\x8dlanov posadke_NEWLINE_V spomin na Columbio so po njej poimenovali vesoljsko ladjo NX-02 Columbia v nanizanki Zvezdne steze: Enterprise in vrh v koloradskem gorovju Sangre de Cristo.'